Rábukkantak egy múlt héten eltűnt brit milliárdos és feleségének holttestére Thaiföldön. A 64 éves Alan Hogg és a vele egyidős felesége, Nod Suddaen hulláját a Phrae tartományban találták meg, földbe temetve.

A BBC cikke szerint a helyi nyomozók bérgyilkosságra gyanakodnak. Három embert vettek őrizetbe, az ő vallomásuk szerint a meggyilkolt nő férfi testvére bízta meg őket a házaspár megölésével, egy régóta húzódó, anyagi természetű családi konfliktus miatt.

A nő testvérét a rendőrök letartóztatták, közölte az AFP hírügynökséggel a helyi rendőrparancsnok.

Alan Hogg pár évvel ezelőtt költözött a távol-keleti országba, ahol egy luxusvillában élt feleségével. A thai kormány és a brit nagykövetség egyelőre nem kommentálta az esetet.